L'Escola d'Educació Viària tanca el curs 2021/2022 després d'haver impartit formació en la matèria a quasi 5.000 estudiants del municipi
01 d’agost 2022

![](/media/mtxlrcpm/c1_mini_m1_balanceescuelampaleducacionvial_2022_archivo.jpg?width=850&height=566.9886363636364)

La secció d'Educació Viària de la Policia Local de Sagunt tanca el curs 2021/2022 de l'Escola Municipal d'Educació Viària havent format a més de 4.800 alumnes d'edats compreses entre 2 i 18 anys. Este projecte té l'objectiu de formar la ciutadania de totes les edats sobre un fenomen quotidià com el trànsit, fomentant hàbits i actituds que promoguen comportaments de prevenció i ajuden a millorar la seguretat als carrers i vies del municipi.

En este sentit, s'han realitzat cinc cursos diferents amb l'objectiu de potenciar una cultura permanent de prevenció que evite danys innecessaris, traslladant a l'alumnat la idea que la seguretat viària és un assumpte i una responsabilitat de tota la ciutadania.

Les activitats que s'han realitzat han sigut _Aprenent sobre rodes_, per a menors d'Educació Infantil de 2 a 6 anys; _Els meus amics els senyals_, destinada a menors de 7 a 10 anys, de segon a quart curs de Primària; _Al volant, coneixement_, per a jóvens de 16 a 17 anys de Batxillerat; projecte _Precoes_, destinat a alumnat de Secundària d'edats compreses entre 12 i 18 anys; i activitats adaptades a l'eix temàtic de les escoles d'estiu, que enguany versava sobre el canvi climàtic, per a alumnat de 3 a 15 anys d'Infantil, Primària i Secundària que ha passat per les diferents seus a les escoles d'estiu del municipi.

![](/media/supdmnyc/c2p_balanceescuelampaleducacionvial_2022_archivo.jpg?width=400&height=267)En _Aprenent sobre rodes_ es van realitzar activitats formatives de 45 minuts amb material audiovisual i didàctic de suport així com pràctiques de 45 minuts al parc mòbil de trànsit instal·lat en cada centre. Per al programa _Els meus amics els senyals_ també es van realitzar xarrades formatives de la mateixa duració i, en este cas, les pràctiques eren de 75 minuts, amb karts i bicicletes, vianants i policies, i al parc de trànsit de la Central de la Policia Local de Sagunt. En _Al volant, coneixement_ es van dur a terme xarrades pràctiques formatives de 50 minuts de duració, amb vídeos i material audiovisual de suport, en les quals també participava una víctima d'accident i on l'alumnat va conéixer les xifres de víctimes, les conseqüències legals i socials de la conducció davall la influència de l'alcohol, les drogues o els fàrmacs, relats en primera persona i alternatives a la conducció en cas de no estar en condicions, a més de realitzar qüestionaris i pràctiques en el propi centre amb ulleres de simulació d'ebrietat en circuit amb karts a pedals i a peu. El programa _Precoes_ va constar de xarrades pràctiques formatives d'una hora acompanyades d'exhibicions de detecció de drogues per part de la unitat canina.

Finalment, a les escoles d'estiu es van impartir xarrades, hi va haver projeccions i simulacres d'emergència, es van organitzar tallers de manteniment bàsic de bicicletes i es van fer circuits d'habilitat i pràctiques. La duració de les activitats variava des dels 25 minuts fins a l'hora i mitja i totes anaven encaminades a conjugar la seguretat viària amb la mobilitat sostenible.

Al llarg del curs s'han dut a terme accions de conscienciació en 99 aules d'Educació Infantil de 18 centres educatius del municipi per a 1.760 xiquets i xiquetes; en 56 aules de Primària de 18 centres escolars per a 1.290 alumnes; en 35 aules de Secundària i Batxillerat de cinc centres per a 950 estudiants; i en 30 aules de les cinc seus de les escoles d'estiu per a 600 participants; cosa que fa un total de 210 aules en 23 centres per a 4.810 persones.

El regidor delegat de Mobilitat Urbana, Javier Raro, apunta que **«l'Ajuntament de Sagunt ha assumit com una de les seues prioritats millorar la seguretat viària»** en el municipi **«mitjançant l'elaboració d'un Projecte de Seguretat Viària dirigit a l'Educació Viària en l'àmbit escolar, tant en Educació Primària com en Secundària per a aconseguir una reducció dels accidents de trànsit»** als carrers i vials de la ciutat **«i, per tant, una millora en la qualitat de vida»** de la ciutadania.

**«Cada vegada és més freqüent la demanda, per part de diferents col·lectius i entitats, de la realització de pràctiques i activitats formatives en matèria de seguretat viària, entre les quals estan les escoles de Primària, els centres d'Educació Secundària, d'Educació Especial, campaments d'estiu, etcètera»**, indica l'edil, al mateix temps que assenyala que **«l'educació és un bon mitjà»** per a **«contrarestar»** els efectes de les actituds que augmenten el risc en les vies, ja que a través d'això es poden **«desenvolupar no sols coneixements necessaris per a evitar accidents, sinó també actituds i comportaments adequats»** perquè la ciutadania es desenvolupe de manera segura per l'entorn.

![](/media/jwpd5ubu/c3_balanceescuelampaleducacionvial_2022_archivo.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/balanc-curs-2021-2022-escola-municipal-educacio-viaria-sagunt-2022-08-01/ "Facebook")
*   [](http://twitter.com/share?url=https://aytosagunto.es/va/actualitat/balanc-curs-2021-2022-escola-municipal-educacio-viaria-sagunt-2022-08-01/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/balanc-curs-2021-2022-escola-municipal-educacio-viaria-sagunt-2022-08-01/ "Linked In")
*   [](mailto:?body=https://aytosagunto.es/va/actualitat/balanc-curs-2021-2022-escola-municipal-educacio-viaria-sagunt-2022-08-01/)